|  |
| --- |
|  |
| Vedrørende pulje til understøttelse af prøveafvikling på AMU-område |

Kære efteruddannelsesudvalg

Som led i *Trepartsaftale om styrket og mere fleksibel voksen-, efter- og videreuddannelse* (2018-2021) blev regeringen og arbejdsmarkedets parter enige om at indføre et generelt krav om, at offentligt udbudte arbejdsmarkedsuddannelser skal afsluttes med en prøve med henblik på at styrke overførbarheden, kvaliteten og validiteten i voksen- og efteruddannelsestilbuddene.

Børne- og Undervisningsministeren har besluttet at igangsætte en markedsanalyse med henblik på at afdække grundlaget for udarbejdelsen af et centralt prøvesystem til prøveafvikling på AMU-området. Indtil et eventuelt centralt prøvesystem er blevet udviklet, er det aftalt med parterne bag tre-partsaftalen, at der afsættes en pulje til hel eller delvis dækning af efteruddannelsesudvalgenes udgifter i forbindelse med implementering, formidling og afvikling af prøver i perioden 2019-2021.

*Pulje til understøttelse af prøveafvikling på AMU-området* er nu udmeldt.

Der er afsat i alt 5. mio. kr., der fordeles til efteruddannelsesudvalgene efter samme objektive fordelingsnøgle, som blev anvendt ved *Pulje til udvikling af prøver på AMU-området 2019*. Midlerne kan anvendes fra tilsagnstidspunkt til 31. december 2021.

Vilkår for anvendelsen af midlerne mv. fremgår af *Vejledning om pulje til understøttelse af prøve afvikling på AMU-området* og det medsendte bevillingsbrev. De væsentligste vilkår og særlige opmærksomhedspunkter opsummeres nedenfor:

* Midler fra puljen skal anvendes til arbejdet med implementering, formidling og afvikling af prøverne, og kan også dække afgifter og gebyrer for anvendelse af eksisterende prøvesystemer, herunder til mindre tilpasninger af sådanne systemer, men må ikke anvendes til køb af udstyr, udvikling af nye prøvesystemer eller omfattende videreudvikling af eksisterende systemer.
* Den valgte løsning må ikke stå til hinder for en eventuel central systemunderstøttelse af prøverne eller øge kompleksiteten for udbyderne.
* Medarbejderne i efteruddannelsesudvalgenes egne sekretariater, udviklingsafdelinger el.lign. kan deltage i arbejdet med implementering, formidling og afvikling af prøverne uden en forudgående ansøgning til styrelsen om dispensation.
* Hvert enkelt efteruddannelsesudvalg vil modtage et tilsagn. Efteruddannelsesudvalgene skal ikke indsende en aktivitetsbeskrivelse eller et budget vedrørende forventet anvendelse af tilskuddet. Tilskud udbetales på baggrund af de faktiske afholdte udgifter, som angives i eventuelle delregnskaber og i det afsluttende regnskab.
* Efteruddannelsesudvalg skal indsende delrapporter og en afsluttende rapport samt et regnskab vedrørende anvendelsen af midlerne fra puljen. Styrelsen har udarbejdet standardskabeloner til brug herfor.
* Nærværende pulje dækker delvist opgaven med ”formidling af prøvernes form, indhold og anvendelse til AMU-udbydere”, som tilskuddet fra *Pulje til udvikling af prøver til AMU-området* også kan finansiere. Derfor skal efteruddannelsesudvalgene være særligt opmærksomme på, at der ikke sker dobbeltfinansiering af samme udgifter fra begge puljer.

Styrelsen ønsker i videst muligt omfang at understøtte udvalgenes arbejde med implementeringen af prøver hos udbyderne, og styrelsen deltager også gerne i udvalgenes arrangementer for udbyderne vedr. indførsel af prøver. Kontakt gerne jeres områdekonsulent herom.

I er herudover velkomne til at ringe eller skrive til Malene Vangdrup på tlf. 2374 2656 eller e-mail: [malene.vangdrup@stukuvm.dk](mailto:malene.vangdrup@stukuvm.dk" \o "#AutoGenerate),hvis ovenstående giver anledning til spørgsmål.

Med venlig hilsen

Lisbeth Bang Thorsen

Kontorchef